ΘΕΜΑΤΙΚΗ ΤΟΥ ΟΜΙΛΟΥ: «ΔΗΜΙΟΥΡΓΙΑ ΤΑΙΝΙΑΣ ΣΤΟ ΣΧΟΛΙΚΟ ΠΕΡΙΒΑΛΛΟΝ»

Στην εποχή του θεάματος και των διευρυμένων κωδίκων επικοινωνίας μέσα από τις νέες ψηφιακές μορφές έκφρασης (κινηματογράφος, βίντεο, πολυμέσα, διαδίκτυο), ο ρόλος του κινηματογράφου επαναπροσδιορίζεται, αποκτώντας μια νέα παιδευτική διάσταση, η οποία, αν και εφόσον χρησιμοποιηθεί σωστά μπορεί να προσφέρει απεριόριστες δυνατότητες κοινωνικής μάθησης και αισθητικής καλλιέργειας στους ανήλικους θεατές.

Εκμεταλλευόμενοι τις καινοτομίες που εισήχθησαν φέτος από το Υπουργείο Παιδείας στα σχολεία, και συγκεκριμένα του θεσμού του εκπαιδευτικού ομίλου, θα λειτουργήσουν δύο όμιλοι αποτελούμενοι από μαθητές της Α’ και Γ ’ Γυμνασίου καθοδηγούμενοι από τον εκπαιδευτικό Νίκο Μαρινόπουλο (ΠΕ78). Η λειτουργία των ομίλων θα γίνει στο χώρο του σχολείου.

Σκοπός της λειτουργίας των συγκεκριμένων ομίλων θα είναι: να αναδειχθεί ο κινηματογράφος ως εκπαιδευτικό εργαλείο και να ενισχυθεί ο διάλογος που αναπτύσσεται κυρίως εντός της εκπαιδευτικής κοινότητας για τη σπουδαιότητα της οπτικοακουστικής αγωγής και την ανάγκη ενσωμάτωσής της στην εκπαιδευτική διαδικασία, η ανάπτυξη γνώσεων και δεξιοτήτων, καθώς και η ενθάρρυνση δημιουργικήςαπασχόλησης.

Στο πλαίσιο αυτό, οι μαθητές θα εξοικειωθούν με την κινηματογραφική γλώσσα (σενάριο, σκηνοθεσία, μοντάζ, τεχνικές λήψης) με σκοπό να γυρίσουν μία ταινία μικρού μήκους.

Οι Όμιλοι θα λειτουργούν για δύο (2) διδακτικές ώρες, κάθε Σάββατο απόγευμα, στο χώρο του σχολείου. Η διάρκειά τους θα είναι ολόκληρο το τρέχον σχολικό έτος. Στο τέλος της σχολικής χρονιάς θα δοθεί βεβαίωση επιτυχούς παρακολούθησης στους μαθητές και θα γίνει σχετική ανάρτηση στην ιστοσελίδα του σχολείου με τις χαρακτηριστικότερες στιγμές της δράσης.